Ka 1951, nna mmogo le babulatsela ba bangwe ba le lesome go tswa kwa Engelane, re ne ra lalediwa go nna mo setlhopheng sa bo17 sa Sekolo sa Gileade kwa South Lansing, kwa New York. Ke ne ka itumelela thata thuto ya Baebele e re e neilweng mo dikgweding tseo! Ka nako eo bokgaitsadi ba ne ba ise ba simolole go ikwadisa mo Sekolong sa Bodiredi sa Puso ya Modimo mo diphuthegong, mme kwa Gileade rona bokgaitsadi re ne re newa dikabelo tsa go baya dipuo tsa diithuti le go naya dipego dingwe. Re ne re tshoga thata! Fa ke ne ke beile puo ya me ya ntlha, seatla se ke neng ke tshwere pampiri ya me ya dintlha ka sone, se ne se roroma. Motlhatlheledi wa rona Mokaulengwe Maxwell Friend o ne a dira motlae a re: “O ne o sa tshoga fela kwa tshimologong jaaka dibui tsotlhe tse di molemo, mme o ne o tshogile go fitlha o fetsa.” Ka nako ya sekolo, rotlhe re ne ra tokafatsa bokgoni jwa rona jwa go bua re eme fa pele ga tlelase. Go ise go ye kae, thapiso ya rona e ne e wetse, mme rona dialogane re ne ra abelwa go ya go direla kwa dinageng di le mmalwa. Nna ke ne ka abelwa go ya go direla kwa Thailand!